Document ID: 32012D0492

ΑΠΌΦΑΣΗ ΤΗΣ ΕΠΙΤΡΟΠΉΣ
της 3ης Σεπτεμβρίου 2012
για την τροποποίηση της απόφασης 2000/96/ΕΚ όσον αφορά την κροτωγενή εγκεφαλίτιδα και την κατηγορία των νόσων που μεταδίδονται από φορείς
[κοινοποιηθείσα υπό τον αριθμό C(2012) 3241]
(Κείμενο που παρουσιάζει ενδιαφέρον για τον ΕΟΧ)
(2012/492/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την απόφαση αριθ. 2119/98/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 1998, για τη δημιουργία δικτύου επιδημιολογικής παρακολούθησης και ελέγχου των μεταδοτικών ασθενειών στην Κοινότητα (1), και ιδίως το άρθρο 3 στοιχείο α),
Εκτιμώντας τα ακόλουθα:
(1)
Η απόφαση 2000/96/ΕΚ της Επιτροπής, της 22ας Δεκεμβρίου 1999, για τις μεταδοτικές ασθένειες που θα καλυφθούν προοδευτικά από το κοινοτικό δίκτυο, δυνάμει της απόφασης αριθ. 2119/98/ΕΚ του Ευρωπαϊκού Κοινοβουλίου και του Συμβουλίου (2), απαριθμεί ορισμένες μεταδοτικές ασθένειες που πρέπει να καλύπτονται με επιδημιολογική παρακολούθηση από το κοινοτικό δίκτυο που δημιουργήθηκε δυνάμει της απόφασης αριθ. 2119/98/ΕΚ.
(2)
Στο παράρτημα της απόφασης 2119/98/ΕΚ αναφέρονται ειδικά «ασθένειες που μεταδίδονται από φορείς» ως μια κατηγορία μεταδοτικών νόσων που πρέπει να επιλεχθούν προκειμένου να επιτευχθεί η ενιαία πληροφόρηση για λόγους αναφοράς των νόσων.
(3)
Η κροτωγενής εγκεφαλίτιδα (TBE) είναι μια νόσος που μεταδίδεται στον άνθρωπο από κρότωνες η οποία προκαλεί μακροχρόνιες νευρολογικές αναπηρίες με έως και 1,4 % θανατηφόρα κρούσματα. Η νόσος μπορεί να προληφθεί με εμβολιασμό και κατά τα τελευταία έτη αυξήθηκαν τόσο τα περιστατικά όσο και η εξάπλωση σε νέες γεωγραφικές περιοχές στην Ευρώπη. Οι εξελίξεις αυτές οφείλονται μάλλον σε διαφορετικές αιτίες, συμπεριλαμβανομένων της κλιματικής αλλαγής και της μεταβολής του οικότοπου του κρότωνα.
(4)
Συνεπώς, η TBE πληροί τα κριτήρια που ορίζονται στο παράρτημα II της απόφασης 2000/96/ΕΚ για την επιλογή των μεταδοτικών νόσων που πρέπει να καλύπτονται από την επιδημιολογική παρακολούθηση εντός του κοινοτικού δικτύου που δημιουργήθηκε με την απόφαση 2119/98/ΕΚ, και είναι σκόπιμο να προστεθεί στον κατάλογο των μεταδοτικών νόσων που πρέπει να καλύπτονται από αυτή την επιδημιολογική παρακολούθηση στο παράρτημα I της απόφασης 2000/96/ΕΚ.
(5)
Τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής που συστάθηκε βάσει της απόφασης αριθ. 2119/98/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα I της απόφασης 2000/96/ΕΚ τροποποιείται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 3 Σεπτεμβρίου 2012.

Labels: 0
16